b'\n_START_ARTICLE_\nAhmed-pa\xc5\xa1a Gedik\n_START_PARAGRAPH_\nAhmed-pa\xc5\xa1a Gedik (turski: Ahmed-pa\xc5\x9fa Ged\xc3\xbck), (? \xe2\x80\x93 18. studeni 1482.), osmanlijski vojskovo\xc4\x91a i veliki vezir._NEWLINE_Kao janji\xc4\x8dar istaknuo se na boji\xc5\xa1tima Albanije i Makedonije, a naro\xc4\x8dito kao pomo\xc4\x87nik Mahmud-pa\xc5\xa1e (Mahm\xc5\xabd-pa\xc5\x9fa) prilikom osvajanja Karamanije (Karamania)._NEWLINE_Kao veliki vezir (1472. - 1473.) uspje\xc5\xa1no je branio isto\xc4\x8dnu granicu Osmanskog carstva od perzijskih napada. Zapovijedaju\xc4\x87i flotom od 300 brodova, zauzeo je izme\xc4\x91u 1474. i 1475. sve \xc4\x91enovljanske posjede na Azovskom i Crnom moru. Na \xc4\x8delu flote od 450 brodova, osvojio je 6. kolovoza 1480. godine Otranto, oplja\xc4\x8dkao Apuliju (Puglia), Zante (Zakintos, Z\xc3\xa1kinthos) i Leukas (Leuk\xc3\xa1s)._NEWLINE_Kasnije je pao u nemilost i pogubljen je po naredbi sultana Bajazida II. (B\xc4\x81yaz\xc4\xabd).'